И Н Ф О Р М А Ц И Ј А

О ЈАВНОМ СЛУШАЊУ

ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ

САМОУПРАВУ

Мала сала, Дом Народне скупштине, 1. април 2023. године

Одбор за правосуђе, државну управу и локалну самоуправу је, на основу Одлуке донете на 13. седници, одржаној 26. марта 2023.године, дана 1. априла 2023. године одржао Јавно слушање на тему „Представљање кандидата које је Одбор за правосуђе, државну управу и локалну самоуправу предложио за први избор чланова Високог савета судства и за први избор чланова Високог савета тужилаштва које бира Народна скупштина“. Јавним сушањем је председавао Владимир Ђукановић, председник Одбора за правосуђе, државну управу и локалну самоуправу.

Јавно слушање је почело у 10,00 часова.

Јавном слушању су присуствовали чланови/заменици чланова Одбора: Милија Милетић, Братимир Васиљевић, Милица Николић, Јован Палалић, Светозар Вујачић, Ђорђе Комленски, Андријана Васић, др Угљеша Мрдић, Дијана Радовић, Дубравка Краљ, Дејан Шулкић, Миодраг Гавриловић, Данијела Несторовић, Ило Михајловски, др Балинт Пастор и проф. др Јелена Јеринић.

Учесници јавног слушања били су народни посланици: Марина Рагуш, Жика Бујуклић, Нада Мацура, Родољуб Станимировић, Сања Ћаловић и Павле Грбић.

Учесници јавног слушања били су и председник Народне скупштине др Владимир Орлић, кандидати за Високи савет судства: проф. др Јелена Вучковић, Жикица Дроњак, проф. др Никола Бодирога, Марина Грбић, Растко Брајковић, Александар Поповић, Срђан Стефановић, проф. др Наташа Делић; кандидати за Високи савет тужилаштва: др Мирослав Ђорђевић, Душан Пурић, Предраг Ћетковић, Весна Луковић, Владимир Симић, проф. др Ненад Тешић, Јелена Глушица и Бојан Петровић; Владимир Винш, помоћник министра правде; Тања Вукићевић, члан Државног већа тужилаштва; представници струковних удружења: Удружење судија прекршајних судова: Милица Милић, судија Прекршајног суда; Алумни клуб Правосудне академије: Братислава Коловић-Недељковић, судија Првог основног суда у Београду и Наташа Јовановић, судија Трећег основног суда у Београду; Удружење тужиаца Србије: Предраг Милованвоић, Марија Лукић, Јелена Миљковић и Небојша Живковић; Треће основно јавно тужилаштво: Далибор Ђорђевић, заменик јавног тужиоца и Никола Петрић, заменик јавног тужиоца; Адвокатска комора Србије: Драгослав Љубичановић, Гордана Илић и Бранкица Орловић, Адвокатска комора Београда: Ел Сараг Сарах; Адвокатска комора Ниш: Милан Петровић, председник; Душан Самарџић и Правни факултет Универзитета Унион: доц. др Срђан Милошевић.

Председник Одбора Владимир Ђукановић отворио је јавно слушање, поздравио председника Народне скупштине др Владимира Орлића, кандидате, представнике правосуђа, стручне и опште јавности.

Нагласио је да је јавно слушање Одбор организовао у складу са чланом 83. и 84. Пословника Народне скупштине, а сагласно члану 50. став 3. Закона о високом савету судства и члану 50. став 3. Закона о високом савету тужилаштва, након чега је дао реч председнику Народне скупштине др Владимир Орлићу.

Др Владимир Орлић је честитао свим учесницима на обављеном веома важном процесу који је започет пре више од годину дана, у циљу подизања на виши ниво самосталности и незвисности у раду правосуђа.

Председник Народне скупштине је подсетио да је измењен Устав у делу који се односи на правосуђе и успешно спроведен референдум, а да је затим уследио и посвећен рад на припреми сета правосудних закона усклађених са Актом о измени Устава Републике Србије, који су и донети почетком 2023. године. Нагласио је да су ови закони припремљени по највишим стандардима, те да се у складу са њима приступило процедури предлагања истакнутих правника за први избор чланова Високог савета судства и чланова Високог савета тужилаштва које бира Народна скупштина. Похвалио је поступак који је водио Одбор за правосуђе, државну управу и локалну самоуправу, и оценио да је изјашњавање Одбора о кандидатима недвосмислено потврдило да су за расправу и избор у пленуму изабрани најбољи од свих пријављених кандидата.

Закључујући своје обраћање, др Владимир Орлић је истакао да је спровођењем читавог поступка који је укратко представио, обезбеђено да држава буде ефикаснија него годинама раније, а грађани задовољнији, као и да је учињен важан корак на европском путу Републике Србије.

У наставку јавног слушања кандидати које је Одбор за правосуђе, државну упрву и локалну самоуправу предложио за први избор чланова Високог савета судства и то: проф. др Јелена Вучковић, из Ниша, ванредни професор на Правном факултету Универзитета у Крагујевцу; Жикица Дроњак, из Новог Сада, адвокат; проф. др Никола Бодирога, из Београда, редовни професор на Правном факултету Универзитета у Београду; Марина Грбић, из Београда, дипломирани правник; Растко Брајковић, из Београда, адвокат; Александар Поповић, из Београда, дипломирани правник; Срђан Стефановић, из Београда, адвокат и проф. др Наташа Делић, из Београда, редовни професор на Правном факултету Универзитета у Београду појединачно су се представили и том приликом изнели своје ставове у вези са радом и ангажовањем у Високом савету судства.

Након представљања кандидата уследила је дискусија у којој су питања кандидатима постављали прво чланови Одбора, а затим народни посланици и представници стручне и опште јавности: проф др Јелена Јеринић, Данијела Несторовић, Светозар Вујачић, Миодраг Гавриловић, Павле Грбовић, Марина Рагуш, Владимир Винш, Ел Сараг Сарах и Срђан Милошевић.

Након што је завршена дискусија у овом делу јавног слушања, председник Одбора, се захвалио кандидатима за Високи савет судства на учешћу и пожелео им срећу у даљем поступку избора.

У другом делу јавног слушања кандидати које је Одбор предложио за први избор чланова Високог савета тужилаштва и то: др Мирослав Ђорђевић, из Београда, доктор правних наука; Душан Пурић, из Београда дипломирани правник; Предраг Ћетковић, из Новог Сада, адвокат; Весна Луковић, из Новог Пазара, адвокат; Владимир Симић, из Београда, адвокат; проф. др Ненад Тешић, из Новог Београда, ванредни професор на Правном факултету Универзитета у Београду; Јелена Глушица, дипломирани правник из Београда; Бојан Петровић, из Београда, доцент на Правном факултету Мегатренд универзитета појединачно су се представили и том приликом изнели своје ставове у вези са радом и ангажовањем у Високом савету тужилаштва.

Након представљања кандидата уследила је дискусија у којој су питања кандидатима постављали прво чланови Одбора, народни посланици и након тога представници опште и стручне јавности и то: проф др Јелена Јеринић, Миодраг Гавриловић, Дубравка Краљ, Владимир Винш, Драгослав Љубичановић и Ђорђе Комленски.

Председник Одбора је након окончане дискусије закључио јавно слушање, којом приликом се захвалио свим учесницима, а кандидатима за Високи савет тужилаштва пожелео срећу у поступку избора.

Јавно слушање је завршено у 19,00 часова.

 ПРЕДСЕДНИК ОДБОРА

 Владимир Ђукановић